# Ciutat Esportiva Joan Gamper

La Ciutat Esportiva Joan Gamper és un complex esportiu propietat del Futbol Club Barcelona situat a Sant Joan Despí. Va ser inaugurada l'1 de juny de 2006, en uns terrenys adquirits pel club el 1989. Està situada a pocs quilòmetres del Camp Nou. Té una superfície total de quasi 16 hectàrees on hi ha repartits, a més d'oficines i despatxos: l'Estadi Johan Cruyff, nou camps de futbol (cinc de gespa natural i quatre d'artificial), zones especials d'entrenament, un poliesportiu, vestidors, i altres instal·lacions de serveis i per al públic (grades, etc.).
La Ciutat Esportiva s'organitza al voltant del camp central, on s'entrena el primer equip i on no es pot accedir normalment, ja que està tapat per les oficines i els vestidors, que n'impedeixen la visió. Això permet que, si l'equip tècnic ho desitja, el primer equip treballi sense públic o sense càmeres. La resta de camps són de lliure accés i estan comunicats entre si per diversos passeigs arbrats.
El president del Barça en aquells instants va ser el poderós Joan Bertran, que va ser el primer president arquitecte de l'historia del Barça.
A la Ciutat Esportiva hi ha l'edifici de la nova Masia, residència per a les joves promeses inaugurada el 2011 per substituir l'edifici històric de La Masia.

## Història

La temporada 1980-81 la directiva de Josep Lluís Núñez va començar a projectar la construcció d'una Ciutat Esportiva, i l'any 1989 el club va adquirir els terrenys de Sant Joan Despí. El novembre de 2000, amb Joan Gaspart com a president, es decideix que la Ciutat Esportiva porti el nom de Joan Gamper, fundador del club. El desembre de 2000 es col·loca la primera pedra i el juliol de 2001 la Generalitat de Catalunya concedeix el permís d'obres. El 21 de juny de 2002 es venen una part dels terrenys per 29,7 milions d'euros. El 20 febrer de 2003, amb Enric Reyna com a president, es ven una altra part dels terrenys per 15,9 milions d'euros.
El juliol de 2003 Joan Laporta arriba a la presidència i decideix parar les obres per invertir en el primer equip. Les obres es reinicien el juliol de 2004. El maig de 2006 el futbol base del club hi comença a entrenar. Va ser inaugurada oficialment l'1 de juny de 2006, amb presència de Joan Laporta, president del club, Antoni Poveda, alcalde de Sant Joan Despí, Manuel Ibern, secretari general de l'Esport de la Generalitat, Jordi Roche, president de la Federació Catalana de Futbol, i dos dels nets de Joan Gamper.
El primer equip del Barça va començar a entrenar-hi de forma regular el mes de gener de 2009. L'any 2011 s'hi va inaugurar la nova Masia, anomenada Centre de Formació Oriol Tort, residència per a les joves promeses del club on es continua la tasca realitzada a La Masia.
El 23 de gener de 2015 s'inaugura l'edifici dels nous pavellons per a les seccions d'handbol i futbol sala.
El novembre de 2013 es va anunciar l'adquisició per 8.270.000 € dels terrenys on s'ubicarà el nou Estadi Johan Cruyff on jugarà el Futbol Club Barcelona B, el Futbol Club Barcelona (femení) i el Futbol Club Barcelona Juvenil "A" quan disputi la competició europea de la Lliga Juvenil de la UEFA.

## Instal·lacions

* Estadi Johan Cruyff: Futbol 11 (105 x 68 metres). Grades amb capacitat per a 6.000 espectadors (totes cobertes).
* Camp 1: Futbol 11 (105 x 68 metres). Gespa natural. Grades amb capacitat per a 1.400 espectadors.
* Camp 2: Futbol 11 (105 x 65 metres). Gespa natural. Grades amb capacitat per a 400 espectadors.
* Camp 3: Futbol 11 (105 x 65 metres). Gespa natural. Aquest camp comparteix les grades amb el camp 2.
* Camp 4: Futbol 11 (105 x 65 metres). Gespa natural.
* Camp 5: Futbol 11 (105 x 65 metres). Gespa artificial.
* Camp 6: Futbol 7 (55 x 38 metres). Gespa artificial.
* Camp 7: Futbol 11 (105 x 68 metres). Gespa natural. Grades amb capacitat per a 1.750 espectadors.
* Camp 8: Futbol 11 (105 x 65 metres). Gespa artificial. Grades amb capacitat per a 950 espectadors.
* Camp 9: Futbol 11 (105 x 65 metres). Gespa artificial. Aquest camp comparteix les grades amb el camp 8.
* Pavelló de Bàsquet: Grades amb capacitat per a 472 espectadors.
* Pavelló d'Handbol i Futbol Sala: Dues pistes, una damunt de l'altre. Grades amb capacitat per a 251 i 245 espectadors.
* La Masia - Centre de formació Oriol Tort: Residència per a jugadors dels equips de base.

## Transport públic proper
### Tramvia

A uns 400 metres de l'entrada de la Ciutat Esportiva, hi ha l'estació de Sant Feliu - Consell Comarcal de la línia T3 del Trambaix. El tramvia permet connectar amb el Metro de Barcelona i Rodalies de Catalunya.

### Bus

Les parades anomenades "Ctra. Laureà Miró-Mn. Jacint Verdaguer" (una a cada banda del carrer) estan a uns 300 metres de l'entrada de la Ciutat Esportiva. Allà es poden agafar les línies SF1 Arxivat 2012-06-26 a Wayback Machine. i SF2 Arxivat 2012-06-26 a Wayback Machine. del bus urbà de Sant Feliu de Llobregat, la L52 - L'Hospitalet (Ciutat de la Justícia)/Sant Feliu (Pl Pere Dot) i també la N12 - Barcelona (Pl. Portal de la Pau)/St. Feliu de Llob. (La Salut) del Nitbus.

## Referències

* 1 2 El Mundo Deportivo, 2 de juny de 2006, “Esta temporada se recordará por el doblete y por la Ciutat Esportiva”
* ↑ vilaweb, 17.03.2008, La nova residència del Barça estarà a la Ciutat Esportiva
* 1 2 3 4 El Mundo Deportivo, 2 de juny de 2006, Ciutat Esportiva Joan Gamper. Inaugurada oficialmente ayer
* ↑ Manuel Ibern, nou secretari general de l'Esport, Esportiu.cat, 24 de maig 2006 (consulta: 10-7-2011).
* ↑ Estreno de la Ciudad Deportiva como nuevo hogar Arxivat 2010-12-13 a Wayback Machine. (castellà)
* ↑ La nova Masia es dirà d'Oriol Tort
* ↑ «Els nous pavellons d'handbol i de futbol sala de la Ciutat Esportiva».
* ↑ «El Barça construirá un nuevo estadio para su filial». Marca.com, 14-11-2013. [Consulta: 3 abril 2017].

## Enllaços externs

* Informació al web oficial del F.C. Barcelona Arxivat 2010-12-09 a Wayback Machine.